**Ninge în luna lui Marte**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Uite cum ninge de parcă-i Crăciun,

Sibiul se-mbracă în strai argintiu,

Iarna mai are răbdare, tutun

În pipa adâncă... Cât oare? Nu știu!

Și cade zăpada, ca un blestem,

Iar plopii se-nclină cu fruntea în ger,

Tăcerea e aspră, un recviem

Ține și vântul, dar cântă stingher.

Curge sporadic omăt pe Cibin

Orele-s lungi când cuvintele-s moarte

Și au pe margini sclipiri de rubin -

Pe ce cărări rătăcește azi marte?

- Uite cum trec zgribuliți spre apus

Nori de-ntrebări, parcă-i mână ceva,

Pe caldarâm o zăpadă în plus,

Minus un cer coborât pe podea.

Stoluri de berze se-ntorc către iad,

Ninge cu țurțuri și-n albul infern

Sufletul meu, ca un înger nomad,

Caută loc pentru cuibul etern.

Vino, iubitule, vino să vezi

Cum e Sibiul când nu ești aici,

Marte-mi așterne pe tâmple zăpezi,

Vântul e rece, tăios ca un brici.

Ioan Grigoraș Liliana Trif